Александър Пушкин
От лудост да ме пази бог…

Превод от руски: Петър Велчев, —

chitanka.info

От лудост да ме пази бог.

Ах, по-добре е труд жесток

и просешка торба!

Не че умът за мен е мил —

не, с него бих се разделил

без жал и без борба.

Да бях свободен, още днес

бих се зареял в някой лес,

където здрач трепти!

Бих пял и бих лудувал аз,

бих се опивал от екстаз

на пламенни мечти!

Бих слушал как вълни шумят,

щастлив бих гледал как блестят

пустинни небеса;

в полята волно бих летял

и като вихър побеснял

бих кършил дървеса…

Но да си луд на този свят,

то значи — чумав, прокълнат!

Заключен в мрачен склеп,

да си в окови, като звяр,

и да се трупат млад и стар,

за да се гаврят с теб.

А през нощта ще чувам аз

не славей, пеещ с ярък глас,

не шепот на бреза —

а скръбен вик на мой другар,

и груба реч на тъмничар,

и звън на железа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.